Leonardo Spinazzola

 
Leonardo Spinazzola (s. 25. maaliskuuta 1993 Foligno) on italialainen jalkapalloilija, pelipaikaltaan vasen laitapuolustaja. Hän edustaa Italian Serie A:ssa pelaavaa Napolia. Hän voitti Italian joukkueessa Euroopan-mestaruuden vuonna 2021.
Seurajoukkueura.
Sienan ja Juventuksen omistuksessa (2012–2019).
Spinazzola on Sienan kasvatti ja pelasi kaudella 2013–2014 seurassa 24 Serie B:n ottelua sekä kaksi Italian cupin ottelua. Hän oli kaudella 2012–2013 sekä uudestaan vuosina 2014–2019 Juventuksen omistuksessa. Hän edusti vuosina 2012–2018 lainasopimuksilla useita muita italialaisseuroja, pisimpään Atalantaa, jossa hän pelasi yhteensä 50 Serie A:n ottelua. hän pelasi Juventuksessa 10 Serie A:n ottelua ja debytoi Mestarien liigassa 12. maaliskuuta 2019 neljännesvälierien toisessa osaottelussa Atlético Madridia vastaan, jonka Juventus voitti lukemin 3–0. Spinazzola pelasi ottelussa 67 minuuttia. Keväällä 2019 Spinazzola voitti Juventuksessa Italian mestaruuden.
Roma (2019–2024).
Spinazzola siirtyi Juventuksesta Romaan 29,5 miljoonan euron siirtosummalla kesällä 2019. Hän allekirjoitti Roman kanssa nelivuotisen sopimuksen ja lokakuussa 2019 pidensi sopimustaan yhdellä vuodella. Debyyttikaudellaan Romassa hän pelasi 24 Serie A:n ottelua ja teki maalin 19. heinäkuuta 2020 ottelussa Interiä vastaan, joka oli myös hänen ensimmäinen maalinsa Serie A:ssa. Hän pelasi kaudella 2019–2020 myös kahdeksan Eurooppa-liigan ottelua, joissa hän teki yhden maalin. Kaudella 2020–2021 hän pelasi 27 Serie A:n ottelua, joissa hän teki kaksi maalia, sekä 11 Eurooppa-liigan ottelua. Hänet valittiin toukokuussa 2021 myös Eurooppa-liigan kauden tähdistöjoukkueeseen.
Spinazzola oli loukkaantumisen vuoksi poissa kentiltä lähes koko kauden 2021–2022 ja pelasi vasta toukokuussa kolme Serie A -ottelua ja Konferenssiliigan loppuottelun, jossa Roma voitti alankomaalaisen Feyenoord Rotterdamin 1–0. Kaudella 2022–2023 hän pelasi 26 Serie A:n ottelua, joissa hän teki yhden maalin. Eurooppa-liigassa hän pelasi 13 ottelua ja teki yhden maalin, kun Roma eteni turnauksessa loppuotteluun asti, jonka se hävisi Sevillalle rangaistuspotkukilpailun jälkeen. Spinazzola pelasi ottelussa 105 minuuttia.
Kaudella 2023–2024 Spinazzola pelasi 24 Serie A:n ottelua, joissa hän teki yhden maalin, sekä kymmenen Eurooppa-liigan ottelua. Spinazzolan sopimus Romassa päättyi kesään 2024, eikä sitä uusittu. Spinazzola pelasi Romassa vuosina 2019–2024 kaikki kilpailut mukaan lukien yhteensä 151 ottelua, joissa hän teki seitsemän maalia ja antoi 21 maalisyöttöä.
Napoli (2024–).
Spinazzola allekirjoitti 10. heinäkuuta 2024 kaksivuotisen sopimuksen SSC Napolin kanssa. Spinazzola teki ensimmäisen maalinsa Napolin pelaajana 2. helmikuuta 2025 Serie A:n ottelussa entistä seuraansa Romaa vastaan. Spinazzola pelasi debyyttikaudellaan Napolissa 27 Serie A:n ottelua ja voitti Italian mestaruuden.
Maajoukkueura.
Spinazzola pelasi Italian maajoukkueessa ensimmäisen kerran maaliskuussa 2017 ystävyysottelussa Alankomaita vastaan. Kesän 2021 EM-kilpailuissa hän pelasi täydet minuutit Italian kahdessa ensimmäisessä alkulohko-ottelussa, kuten myös neljännesvälierässä levättyään välillä viimeisen alkulohko-ottelun. Puolivälierän Belgiaa vastaan hän joutui vakavan loukkaantumisen vuoksi jättämään kesken 79. minuutilla. Hän on pelannut toukokuun alkuun 2025 mennessä kaikkiaan 24 maaottelua, joissa 18 kertaa avauskokoonpanossa. Viimeisimmän maaottelunsa hän on pelannut kesäkuussa 2023.
Saavutukset.
Juventus
Roma
Napoli
Italian maajoukkue